ຈີນກ່າວວ່າ ຈະບໍ່ໃຊ້ກໍາລັງ ໃນເຂດທະເລຈີນ ຕອນໃຕ້.
ໂຄສົກກະຊວງ​ການ​ຕ່າງປະ​ເທດຈີນ ກ່າວ​ໃນມື້ນີ້ວ່າ ຈີນຈະ​ບໍ່​ໃຊ້​ກຳລັງຫຼື​ການຂົ່ມຂູ່ ໃນ​ກໍລະນີພິພາດ ເລື້ອງເຂດ​ນໍ້າ​ແດນດິນ ໃນທະເລຈີນໃຕ້.
ຈີນກ່າວໃນວັນອັງຄານມື້ນີ້ວ່າຕົນຈະບໍ່ໃຊ້ກໍາລັງໃນການຂັດແຍ້ງກັບບັນດາປະເທດເພື່ອນ ບ້ານກ່ຽວກັບເລື່ອງເຂດນໍ້າແດນດິນໃນທະເລຈີນຕອນໃຕ້ນັ້ນ ແຕ່ກໍໄດ້ກ່າວຕຳໜິໂດຍທາງ ອ້ອມຕໍ່ບັນດາສະມາຊິກສະພາສູງ ສະຫະລັດທີ່ເວົ້າວ່າ ກອງທັບສະຫະລັດຄວນເປັນຜູ້ໃຫ້ ຄວາມຄຸ້ມກັນໃນ ດ້ານຄວາມປອດໄພແກ່ເດີນເຮືອໃນເຂດນ່ານນໍ້າຍຸດທະສາດດັ່ງກ່າວນີ້ ໃນການຖະແຫລງຂ່າວທີ່ກຸງປັກກິງໂຄສົກຂອງກະຊວງການຕ່າງປະເທດຈີນ ທ່ານ Hong Lei ກ່າວວ່າ ຈີນຈະບໍ່ໃຊ້ກຳລັງຫຼືການຂົ່ມຂູ່ໃດໆທີ່ຈະໃຊ້ກຳລັງໃນກໍລະນີພິພາດກ່ຽວກັບ ເຂດນໍ້າແດນດິນທີ່ກຳລັງຟົດເດືອດກັບຫວຽດນາມແລະຟິລິບປີນ ແຕ່ທ່ານ Hong ກ່າວວ່າ ບາງປະເທດໄດ້ນຳອອກເຜີຍແຜ່ຄວາມເຫັນທີ່ ບໍ່ມີພື້ນຖານແລະ ຂາດຄວາມຮັບຜິດຊອບ ໃນຄວາມພະຍາຍາມເພື່ອຂະ ຫຍາຍບັນຫາຂັດແຍ້ງໃຫ້ກວ້າງ ອອກຕື່ມ ທ່ານ Hong ເວົ້າຕື່ມວ່າ ບັນດາປະເທດທີ່ບໍ່ໄດ້ພົວພັນການຂັດແຍ້ງ ຄວນປ່ອຍ ໃຫ້ພວກປະເທດທີ່ຂັດແຍ້ງກັນ ແກ້ໄຂບັນຫາຂອງພວກເຂົາເຈົ້າໂດຍກົງ ເປັນທີ່ປາກົດວ່າ ການໃຫ້ຄວາມເຫັນດັ່ງກ່າວຂອງທ່ານ Hong ແມ່ນເປັນ ການກ່າວຕອບ ຕໍ່ຮ່າງກົດໝາຍທີ່ໄດ້ນຳສະເໜີທີ່ກຸງ Washington ໃນວັນຈັນວານນີ້ໂດຍສະມາຊິກສະພາ ສູງທີ່ສຳຄັນ 2 ທ່ານ ຕໍ່ຄະນະກຳມະການທີ່ກຳກັບດູແລນະໂຍບາຍການຕ່າງປະເທດຂອງ ສະຫະລັດໃນເຂດເອເຊຍຕາເວັນອອກ ຮ່າງກົດໝາຍທີ່ນຳສະເໜີໂດຍທ່ານ Jim Webb ສະມາຊິກສະພາສູງຂອງພັກເດໂມ ແຄຣັທ ແລະທ່ານ James Inhofe ສະມາຊິກສະພາສູງ ຂອງພັກຣີພັບບລີກັນໄດ້ກ່າວ ຫາຈີນວ່າ ໃຊ້ກໍາລັງໃນການຂັດແຍ້ງທາງທະເລ ແລະໄດ້ຮຽກຮ້ອງໃຫ້ກອງທັບສະຫະລັດ ປົກປັກຮັກສາແລະປ້ອງກັນອິດສະຫຼະພາບກ່ຽວກັບສິດທິໃນການເດີນເຮືອຢູ່ໃນເຂດທະເລ ຈີນຕອນໃຕ້